C 184/110
SK
Úradný vestník Európskej únie
25.5.2023
2.
Úvod a kontext 2.1.
Hnojivá obsahujú tri živiny zásadné na rast rastlín: dusík (N), fosfor (P) a draslík (K).
2.2.
Vo veľkej časti súčasnej poľnohospodárskej výroby sú hnojivá kľúčovým vstupom.
Ich fyzická a cenová dostupnosť zohráva zásadnú úlohu v potravinovej bezpečnosti.
Od začiatku roku 2021 prebieha svetová kríza v oblasti minerálnych hnojív, ktorú prvotne vyvolal prudký nárast dopytu v kontexte obnovy po pandémii ochorenia COVID-19 a ďalej prehĺbila invázia Ruska na Ukrajinu tým, že sa obmedzili dodávky z Ruska, Bieloruska a Ukrajiny, troch významných svetových dodávateľov hnojív.
2.3.
Kríza v oblasti hnojív je mimoriadne naliehavá v Európe, pretože i) EÚ je veľkým čistým dovozcom hnojív; ii) trh EÚ s hnojivami obsahujúcimi dusík a fosfor chránia dovozné clá, pre ktoré sú domáce ceny vyššie ako tie svetové; iii) dovoz hnojív EÚ z Ruska, Bieloruska a Ukrajiny, ktorý predtým predstavoval 43 % dovozu do EÚ, od marca 2022 výrazne klesol napriek politike EÚ, ktorá oficiálne nezakazuje dovoz potravín a hnojív z Ruska.
2.4.
Domáce ceny hnojív vzrástli na rekordnú úroveň (trojnásobne v prípade minerálneho dusíka v novembri 2022 oproti januáru 2021).
Spolu s nedostatočnými dodávkami a oneskorenými nákupmi to viedlo k výraznému zníženiu používania hnojív EÚ, pokiaľ ide o zber úrody v roku 2022 (1), a možnému nedostatku v niektorých členských štátoch na jar 2023, čo bude mať vplyv na zber úrody v roku 2023.
2.5.
Deje sa to v kontexte Európskej zelenej dohody a stratégie Z farmy na stôl (2), ktorú Európska komisia uverejnila v máji 2020, vrátane navrhovaných celoeurópskych cieľov „znížiť stratu živín o minimálne 50 % a zároveň zabezpečiť, aby nedošlo k zhoršeniu úrodnosti pôdy“, pričom sa zníži miera „používania hnojív o minimálne 20 % do roku 2030“.
3.
Všeobecné pripomienky 3.1.
EHSV zdôrazňuje, že ľahko a cenovo dostupné hnojivá sú zásadné pre poľnohospodársku výrobu a potravinovú bezpečnosť v Európe a na celom svete.
Nedostatok hnojív a ich nadmerné ceny vedú k nižším výnosom plodín, ohrozujú výrobu potravín a prispievajú k inflácii cien potravín na úkor európskych občanov a ľudstva.
3.2.
Súčasná kríza na trhoch s hnojivami je osobitnou hrozbou v krajinách s nízkym príjmom, ktoré sú kriticky zasiahnuté potravinovou neistotou.
Je hrozbou aj pre Európu, kde zraniteľné skupiny už čelia problémom s cenovou dostupnosťou potravín a kríza v súvislosti s hnojivami môže viesť k zníženiu úrody, čo má vplyv na celosvetovú potravinovú bezpečnosť, keďže EÚ je významným producentom a vývozcom obilnín.
3.3.
EHSV sa domnieva, že celosvetový nedostatok hnojív nespôsobujú len vysoké ceny zemného plynu, ale aj nerovnováha medzi ponukou a dopytom a logistické obmedzenia.
V EÚ ho prehlbuje vysoká úroveň závislosti kontinentu od dovozu minerálnych hnojív, dovozné clá EÚ a vojna na Ukrajine.
Núdzové domáce opatrenia 3.4.
Napriek vysokým cenám hnojív sa javí, že na nákladovú efektívnosť niektorých výrobcov dusíkatých hnojív z EÚ mala negatívny vplyv mimoriadne vysoká cena zemného plynu v Európe, ktorá dosiahla sedemnásobok úrovne v USA oproti trojnásobku v roku 2021.
Okrem prioritného prístupu k zemnému plynu, ak sa bude dodávať na prídel, môže byť pre odvetvie výroby dusíka v EÚ užitočná osobitná podpora na základe jednotlivých prípadov s cieľom maximalizovať využívanie existujúcich výrobných kapacít, čo umožnila zmena dočasného krízového rámca štátnej pomoci EÚ.
V tejto súvislosti je potrebná hospodárska a sociálna podmienenosť, aby sa zabránilo neočakávaným účinkom, keďže niektorým výrobcom hnojív sa v dôsledku krízy v oblasti hnojív zvýšili zisky.
(1) (2)
Podľa Európskej komisie „sucho v kombinácii s vysokými cenami hnojív vedúce k nižším mieram používania najmä P a K [...] prispelo k nižším výnosom“ a 8 % poklesu úrody obilnín v EÚ v roku 2022 v porovnaní s rokom 2021.
Zdroj: Short-term outlook for agricultural markets (Krátkodobý výhľad pre poľnohospodárske trhy), Európska komisia, 5. október 2022.
COM(2020) 381 final, 20. máj 2020.